Et rekordstort antal udlændinge søgte asyl i Danmark i oktober måned, viser nye tal fra Udlændingestyrelsen.

I alt modtog de danske udlændingemyndigheder 3.646 ansøgninger om asyl i oktober, viser tallene, der netop er blevet offentliggjort sent mandag eftermiddag.

Det er 885 flere end i september, hvor der blev indgivet 2.761 asylansøgninger.

Dermed er oktober indtil videre den måned i 2015 med flest asylansøgere, og de 3.646 er samtidig næsten på højde med antallet af asylansøgere i hele 2011, hvor den syriske borgerkrig for alvor brød ud. Her søgte i alt 3.806 personer asyl i Danmark.

Siden 2011 er antallet af asylansøgere steget år efter år, og i 2014 søgte i alt 14.792 personer asyl i Danmark.

Per 31. oktober 2015 har Danmark modtaget 13.425 asylansøgere, og langt størstedelen - 5.843 - kommer fra Syrien. 1.623 kommer fra det østafrikanske land Eritrea, mens 1.282 iranere har søgt asyl i Danmark.

Syrien stod for knap halvdelen af alle asylansøgninger i 2014 med 7.087.

I september begyndte flygtningestrømmen for alvor at tage fat i Europa, og tusindvis af migranter og flygtninge krydsede på kort tid de danske grænser.

Siden har regeringen gennemført en lang række stramninger på asyl- og udlændingeområdet for at bremse tilstrømningen.

Sverige har også strammet op på asylområdet, men gik for knap tre uger siden skridtet videre og indførte grænsekontrol. Norge også har skærpet kontrollen ved grænserne.

Sverige har siden oplevet et fald i antallet af asylansøgere. 6.134 personer søgte asyl i den seneste uge, oplyser Migrationsverket ifølge SVT. Ugen før modtog de svenske udlændingemyndigheder 7.114 ansøgninger om asyl.

Norge har også modtaget færre asylansøgere. I sidste uge søgte 968 personer asyl i Norge mod 2.108 ugen før.